I-ca-yaa
Bok go̱kä ni
I-CA-YAA
Riet in nhiam
Ɛn bok ɛmɛ gɔ̱ɔ̱rɛ gök ni I-ca-yaa gat A-modh min kua lɛ ciöl ɛn bok ɛmɛ i̱ Bok Go̱kä ni I-ca-yaa. Cuɛ ruac go̱o̱kädɛ la̱t ji̱ Juda kɛnɛ ji̱ Jɛ-ru-tha-lɛm kɛ ruɔ̱n kuri da̱ŋ bärɔw wi̱cdɛ jiɛn ŋuaan wi̱cdɛ rɛw, amäni ruɔ̱n kuri da̱ŋ bärɔw wi̱cdɛ kɛl a /ka̱n Yecu ni dap. Jɛn cuɛ jɔɔc kɛ gua̱a̱th ëë jɔc kɛ A-mɔth kɛnɛ Ɣocä kɛ Mikaa. Kä gök ni I-ca-yaa kɛnɛ Mikaa kɛ go̱o̱k Juda, kä gök ni A-mɔth kɛnɛ Ɣocä kɛ go̱o̱k I-thɛ-rɛl. Kä cuɛ la̱tdɛ tok kɛ ruɔ̱n ëë li̱w kɛ kuäär Juda ni Ö-dhi-ya kɛ ruɔ̱n kuri da̱ŋ bärɔw wi̱cdɛ jiɛn ŋuaan. Cuɛ ruacdɛ gɔ̱r guäth ëë wä kuäär A-thi-ri-ya kɛ mi reepɛ ni rɔ, ku kuäär I-thɛ-rɛl lɛ wä kɛ mi kuiy ni jɛn. Ɛn wa̱nɔ cua kuäär kuec caam naŋ ɛla pɛ̈c kä A-thi-ri-ya. Kä cuɛ ji̱ Juda luek kɛ ɣöö dueerkiɛn bakɛ jakä pɛ̈ɛ̈c kä Bɛ̈-bi-lɔn, cukɛ cieŋ ɛ bɛc ɛlɔ̱ŋ kɛ luny ji̱ A-thi-ri-ya tho̱lbo̱k. Cuɛ ruac bä kɛ luny nath jɔk pec. Kä luɔt cio̱tdä I-ca-yaa ɛ ɣöö (Kuoth Nhial la käänɛ naath).
Thilɛ mi ŋa̱ckɛ agɔaa kɛ kui̱ teekä I-ca-yaa, ɛ ni cio̱o̱k kä 6:1-8 ɛ jɛn ruacɔ i̱ I-ca-yaa ɛ bo̱o̱th palä.
Kä cio̱o̱k kä 1-39 gɔ̱ɔ̱rɛ I-ca-yaa, kɛ ɣöö tin ci tuɔɔk thi̱n, tuɔɔkɛ ɛ te I-ca-yaa lät. Cukɛ thuɔ̱k kɛn ciök tɔ̱tɔ̱ kɛ pek mi tɔt kɛ kɔr runi kuri da̱ŋ bäkɛl wi̱cdɛ jiath kɛl wi̱cdɛ rɛw ɛ /ka̱n Yecu ni dap mëë da̱kɛ rɛm ji̱ A-thi-ri-ya ɛ rɛm Bɛ̈-bi-lɔn.
Cio̱o̱k kä 40-66 gɔ̱a̱rkɛ jɛ kɛ kɔr I-ca-yaa mëë ruec ni Ko-rɛc kuäär Pa-rath. Kä cɔalkɛ kɛ kɛn ciök ti̱ti̱ I-ca-yaa in rɛwdɛ, tuɔɔkɛ ɛ /ken Bɛ̈-bi-lɔn ni pɛn tetni rɛ̈m Ko-rɛc kuäär Pa-rath kɛ ruɔ̱n kuri da̱ŋ dhieec wi̱cdɛ jiɛn da̱ŋ diɔ̱k wi̱cdɛ bäŋuan ɛ /ka̱n Yecu ni dap. Kä min lat I-ca-yaa min rɛwdɛ jɛ ɛ ɣöö ba ji̱ ŋäthä poth kä ba nɛy tin thil ŋa̱th luk. Luk Kuɔth kɛnɛ ka̱ndɛ kɛ kui̱ ji̱ I-thɛ-rɛl. Kä nɛy tin ba kän bikɛ Kuäär ni Kuoth I-thɛ-rɛl liak.

